Banniel-post

A-raok kas ul lizher da di an degemerer(ez) e vez merket an timbr-post peget ouzh ur golo-lizher gant ur siell  ankr du pe liv, ar pezh a dalvez e oa bet paeet an taos gant ar c’hasour, ha ne c’hell ket bezañ implijet an timbr ken. Kachedet eo, da lavaret eo nullet. Ront eo ar c’hached alies, warnañ an deiziad (hag an eur) hag anv ar vourc’h pe ar gêr vras m’eo lec’hiet ennañ ar burev-post.

Ur siell ispisial eo ar banniel-post a gaver e-kichen an hini pennañ (war an tu dehou) : hirrgarrezek eo ar stumm, ha reiñ a ra da welet ul lugan evit kuzuliañ an dud pe evit gwerzhañ madoù, un dresadenn eeun a vrud ur vro pe ur gêr, un degouezh bennak…

Ijinet e voent seurt sielloù e-pad dekvloaziadoù diwezhañ an  pa teuas ar mekanikoù-kachediñ da vezañ implijet muioc’h-mui, kentoc’h eget ober al labour gant an dorn. Un araokadenn e oa seurt ijinadenn dre ma niverusoc’h an eskemm lizhiri, hogen ur riskl a oa ez afe war c’hostez ma oa bet peget un timbr re bell eus ar c’hornad dehou, pe ma vije ur strobad timbroù kichen-ha-kichen. Gant ar banniel-post e veze kachedet an holl dimbroù en ur wech.

Ar merkoù savet gant ar mekanikoù-mañ o doa stumm barrennoù kenstur, gwagennek, pe boentigoù. Anavezet e voe ar mekanikoù an embregerezh Hoster, heuliet a-dost gant an Ethridge, Hey Dolphin, Bickerdike, Boston, Colombia, Krags, Universal , h.a.

E Bro-C’hall e krogas an implij eus ar mekanikoù-kachediñ un tamm a-raok Diskouezadeg Hollvedel ar bloaz 1900 e burev-post straed al Louvre e Paris. War dachenn an Diskouezadeg e kinnige stal ar Stadoù-Unanet kachediñ al lizhiri gant tresadenn o banniel. Alese orin ar ger ‘’Banniel-post’’ implijet e brezhoneg evit envel seurt kachedoù.


A-hed an  e voe implijet tresadennoù gant ar velestradurezh evit kelaouiñ an dud (cheñchamant ar c’hod-post er bloavezhioù 1970 e Frañs), diwall ouzh ar c’hleñvedoù. Aliesoc’h c’hoazh e voe bruderezh evit ul lec’h : Ancenis, Marche de la Bretagne et de l’Anjou ha tresadenn ar pont war al Liger, tresadenn iliz-veur Dol, Locronan, Ville Historique ancienne cité des Tisserands, Brest, une ville du tonerre ! …

Logo ha chomlec’h un embregerezh a gavemp ivez pa veze kachedet ganti un niver bras al lizhiri. Ruz eo liv ar bannielloù-post moullet gant stalioù prevez.

E 2007 e voe dibabet gant Postoù Bro-C’hall paouezet gant ar moullañ bannielloù-post, gant ma veze graet gant mekanikoù-kachediñ arnevez er c’hreizennoù keweriañ al lizheroù, ket er burev-post ken.

 Dastumadenn 
Markofiliezh a vez graet eus an diduamant a gas an dud da zastum ha renkañ ar bannielloù-post.

Daou zoare zo :
mirout ar golo-lizher a-bezh.
didroc’hañ kornad ar golo-lizher a mirout an timbr hag ar banniel-post hepken. Aesoc’h da renkañ, met hervez lod e vefe koll talvoudegezh.

 E yezhoù all 

 E saozneg : Pictorial cancellation
 E galleg : Flamme postale  (eus "Oriflamme" = banniel)

 Levrlennadur 
Didier Michaud, « Les flammes disparaissent... mais leur collection ne s'éteindra pas », pennad embannet e Timbres magazine nn76, C'hwevrer 2007, pajennoù 68-73.

 Liamm diavaez 
Lec’hienn Phil Ouest
Lec'hienn un dastumer

Rummad:Timbrouriezh